BG Официален вестник на Европейския съюз L 49/64

РЕШЕНИЕ (ЕС) 2018/262 НА КОМИСИЯТА

от 14 февруари 2018 година

относно предложената гражданска инициатива, озаглавена „We are a welcoming Europe, let us help!“

(нотифицирано под номер С(2018) 895)

(само текстът на английски език е автентичен)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,

като има предвид, че:

(1) Предметът на предложената гражданска инициатива, озаглавена „We are a welcoming Europe, let us help!“, е формулиран, както следва: „Правителствата изнемогват под натиска на миграцията. Повечето от нас искат да помогнат на хората в нужда, тъй като ни е грижа за тях. Милиони предложиха помощ. Сега искаме да бъдем чути. Нека си върнем названието“ Гостоприемна Европа„! Призоваваме Европейската комисия да предприеме действия“.

(2) В предложената гражданска инициатива се заявяват следните цели: „1. Граждани от цяла Европа искат да спонсорират бежанци, за да им предложат безопасен дом и нов живот. Искаме Комисията да подпомага пряко местни групи, които помагат на бежанците, получили национални визи. 2. Никой не трябва да бъде преследван или глобяван за това, че предлага хуманитарна помощ или подслон. Искаме Комисията да спре правителствата, които наказват доброволците. 3. Всеки има право на правосъдие. Искаме от Комисията да гарантира по-ефективни начини и правила за защита на всички жертви на трудова експлоатация и престъпления в Европа и всички жертви на нарушения на правата на човека по нашите граници“.

(3) С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.

(4) За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.

(5) Правни актове на Съюза за целите на прилагането на Договорите могат да бъдат приемани: — относно контрола, на който подлежат лицата, преминаващи външните граници (на основание член 77, параграф 2, буква б) от Договора за функционирането на Европейския съюз (ДФЕС); — за уредба на обща европейска система заубежище (на основание член 78, параграф 2 от ДФЕС); — за предвиждане на мерки за целите на обща имиграционна политика, целяща да гарантира, на всички етапи, ефективно управление на миграционните потоци, справедливо третиране на гражданите на трети страни, пребиваващи законно в държавите членки, както и предотвратяване на незаконната имиграция и трафика на хора и засилена борба с тези явления (на основание член 79, параграф 2 от ДФЕС); — за установяване на минимални правила относно правата на жертвите на престъпления, доколкото това е необходимо за улесняване на взаимното признаване на присъдите и съдебните решения, както и на полицейското и съдебното сътрудничество по наказателноправни въпроси с трансгранично измерение (на основание член 82, параграф 2, буква в) от ДФЕС); — за установяване на минимални правила относно определянето на престъпленията и санкциите в определени области (на основание член 83, параграфи 1 и 2 от ДФЕС).

(6) Що се отнася до втората част на предложената гражданска инициатива, компетентността на Съюза съгласно член 83 от ДФЕС е ограничена, тъй като при все че член 83 ДФЕС предоставя на Съюза компетентност да приема минимални правила относно определянето на престъпления, в него не се предвижда възможност за налагането на забрана на държавите членки да санкционират други видове поведение, както те считат за уместно, включително действия, свързани с незаконната имиграция.

(7) Въпреки това втората част на предложената гражданска инициатива също трябва да се разгледа в светлината на член 79 от ДФЕС. Съгласно тази разпоредба правни актове на Съюза за целите на прилагането на Договорите могат да бъдат приемани — за целите на обща имиграционна политика, целяща да гарантира, на всички етапи, ефективно управление на миграционните потоци, както и предотвратяване на незаконната имиграция и трафика на хора и засилена борба с тези явления — наред с другото в областта на незаконната имиграция и незаконното пребиваване, включително експулсирането и репатрирането на незаконно пребиваващи лица.

(8) Поради тези причини предложената гражданска инициатива не попада по очевиден начин извън обхвата на правомощията на Комисията да представи предложение за правен акт на Съюза за целите на прилагането на Договорите.

(9) Освен това гражданският комитет е образуван и лицата за контакт са определени в съответствие с член 3, параграф 2 от Регламента и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от ДЕС.

(10) Ето защо предложената гражданска инициатива, озаглавена „We are a welcoming Europe, let us help!“, следва да бъде регистрирана,

ПРИЕ НАСТОЯЩОТО РЕШЕНИЕ:

Член 1

Предложената гражданска инициатива, озаглавена „We are a welcoming Europe, let us help!“, се регистрира.

Член 2

Настоящото решение влиза в сила на 15 февруари 2018 г.

Член 3

Адресати на настоящото решение са организаторите (членовете на гражданския комитет) на предложената гражданска инициатива, озаглавена „We are a welcoming Europe, let us help!“, представлявани от г-жа Isabelle CHOPIN и г -жа Emma BONINO в качеството им на лица за контакт.

Съставено в Брюксел на 14 февруари 2018 година. За Комисията Frans TIMMERMANS Заместник-председател

(1) ОВ L 65, 11.3.2011 г., стр. 1.